b'\n_START_ARTICLE_\nConstantiolus\n_START_PARAGRAPH_\nConstantiolus (kreik. \xce\x9a\xcf\x89\xce\xbd\xcf\x83\xcf\x84\xce\xb1\xce\xbd\xcf\x84\xce\xaf\xce\xbf\xce\xbb\xce\xbf\xcf\x82; eli 500-luvulla) oli it\xc3\xa4roomalainen sotap\xc3\xa4\xc3\xa4llikk\xc3\xb6. 700- ja 800-luvuilla el\xc3\xa4nyt bysanttilainen kronikoitsija Theofanes kutsui h\xc3\xa4nt\xc3\xa4 virheellisesti Constantinukseksi. H\xc3\xa4nen is\xc3\xa4ns\xc3\xa4 oli Florentius, joka oli ehk\xc3\xa4 konsulina vuonna 515._NEWLINE_Vuonna 528 Constantiolus nimitettiin Moesian duxiksi (dux Moesiae Secundae) ja magister militumiksi edellisen duxin kuoltua taistelussa. Samana vuonna h\xc3\xa4n johti yhdess\xc3\xa4 Ascumin ja Godilasin kanssa armeijaa, joka kukisti Scythiaan ja Moesiaan hy\xc3\xb6k\xc3\xa4nneet bulgaarit. Voiton j\xc3\xa4lkeen toinen bulgaariarmeija kuitenkin kukisti roomalaiset, ja Ascum ja Constantiolus j\xc3\xa4iv\xc3\xa4t vangiksi. Bulgaarit vapauttivat Constantioluksen lunnaita vastaan, jotka keisari Justinianus maksoi. Aikalaiskronikoitsija Johannes Malalaksen mukaan summa oli 10\xc2\xa0000 solidusta, mutta Theofanes puhuu 1\xc2\xa0000 soliduksesta._NEWLINE_Callinicumin taistelun tappion j\xc3\xa4lkeen kev\xc3\xa4\xc3\xa4ll\xc3\xa4 531 keisari Justinianus l\xc3\xa4hetti Constantioluksen valtakunnan it\xc3\xa4osiin tutkimaan sotap\xc3\xa4\xc3\xa4llikk\xc3\xb6 Belisariuksen toimintaa. Syytteet Belisariusta vastaan hyl\xc3\xa4ttiin, mutta t\xc3\xa4m\xc3\xa4 joutui luopumaan virastaan._NEWLINE_Nika-kapinan aikana tammikuussa 532 Justinianus l\xc3\xa4hetti Constantioluksen rauhoittelemaan kapinoivia v\xc3\xa4kijoukkoja, ja my\xc3\xb6hemmin h\xc3\xa4n vartioi keisarillista palatsia. Kapinan viimeisen\xc3\xa4 p\xc3\xa4iv\xc3\xa4n\xc3\xa4 Constantiolus osallistui yhdess\xc3\xa4 Munduksen ja Belisariuksen kanssa hy\xc3\xb6kk\xc3\xa4ykseen kapinallisia vastaan hippodromilla.'